DA Den Europæiske Unions Tidende L 306/34

AFGØRELSE TRUFFET AF DET BLANDEDE EØS-UDVALG

Nr. 102/2005

den 8. juli 2005

om ændring af bilag IV (energi) til EØS-aftalen

DET BLANDEDE EØS-UDVALG HAR —

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Samarbejdsområde, i det følgende benævnt »aftalen«, særlig artikel 98, og

ud fra følgende betragtninger:

(1) Bilag IV til aftalen blev ændret ved afgørelse nr. 43/2005 truffet af Det Blandede EØS-udvalg den 11. marts 2005 (1).

(2) Europa-Parlamentets og Rådets direktiv 2001/77/EF af 27. september 2001 om fremme af elektricitet produceret fra vedvarende energikilder inden for det indre marked for elektricitet (2) bør indarbejdes i aftalen —

TRUFFET FØLGENDE AFGØRELSE:

Artikel 1

Følgende punkt indsættes efter punkt 18 (Europa-Parlamentets og Rådets forordning (EF) nr. 2422/2001) i bilag IV til aftalen:

»19. 32001 L 0077: Europa-Parlamentets og Rådets direktiv 2001/77/EF af 27. september 2001 om fremme af elektricitet produceret fra vedvarende energikilder inden for det indre marked for elektricitet (EFT L 283 af 27.10.2001, s. 33). Bestemmelserne i direktivet gælder i forbindelse med denne aftale med følgende tilpasninger: a) Dette direktiv gælder ikke for Liechtenstein. b) I artikel 3, stk. 2 ændres datoen »den 27. oktober 2002« og i artikel 3, stk. 3, artikel 5, stk. 1, og artikel 6, stk. 2, datoen »den 27. oktober 2003« til »seks måneder efter ikrafttrædelsen af afgørelse nr. 102/2005 truffet af Det Blandede EØS-udvalg den 8. juli 2005«. c) I artikel 3, stk. 2, ændres »Fællesskabet« til »EFTA-staterne«. d) Protokol 1, stk. 8, finder ikke anvendelse på artikel 3, stk. 4, andet led. e) I artikel 4, stk. 1, ændres »traktatens artikel 87 og 88« til »EØS-aftalens artikel 61 og 62«, og »traktatens artikel 6 og 174« ændres til »EØS-aftalens artikel 73«. f) Følgende indsættes i bilaget: »Island 5,58 99,90 99,50 (3) Norge 110,95 96,30 90,00 (4)«

Artikel 2

Den islandske og den norske udgave af direktiv 2001/77/EF, der offentliggøres i EØF-tillæget til Den Europæiske Unions Tidende, er autentiske.

Artikel 3

Denne afgørelse træder i kraft den 9. juli 2005, forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1 (5).

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den 8. juli 2005. På vegne af Det Blandede EØS-udvalg HSH Prinz Nikolaus von LIECHTENSTEIN Formand

(1) EUT L 198 af 28.7.2005, s. 45.

(2) EFT L 283 af 27.10.2001, s. 33. Ændret ved tiltrædelsesakten af 2003.

(3) Tallet for Island er betinget af, at der ikke sker ændringer i sammenkoblingen med andre elektricitetssystemer. På grund af de klimatiske faktorers betydning for produktionen af elektricitet fra vandkraftressourcer, efterspørgslen efter elektricitet og mulige transmissionsbrud bør tallet for 2010 beregnes ud fra en langsigtet model baseret på hydrologiske og klimatiske forhold.

(4) Norges kapacitet til at nå sit mål på 90 % er betinget af, at elektricitetsforbruget ikke stiger med mere end 1 % om året. Dette svarer til ca. 6-7 TWh, idet der fra 1997 til 2010 indføres ny kapacitet til produktion af elektricitet fra vedvarende energikilder.

Store variationer i den norske vandkraftproduktion vil kunne bevirke, at Norge må tage hensyn til den gennemsnitlige vandkraftproduktionskapacitet i rapporterne om opfyldelse af de vejledende mål.«

(5) Forfatningsmæssige krav angivet.